CELEX: 32016D2004
Language: ro
Date: 2016-11-14 00:00:00
Title: Decizia de punere în aplicare (UE) 2016/2004 a Comisiei din 14 noiembrie 2016 de modificare a Deciziei de punere în aplicare 2013/780/UE de prevedere a unei derogări de la articolul 13 alineatul (1) punctul (ii) din Directiva 2000/29/CE a Consiliului în ceea ce privește lemnul tăiat decojit de Quercus L., Platanus L. și Acer saccharum Marsh. provenind din Statele Unite ale Americii [notificată cu numărul C(2016) 7181]

16.11.2016   
            
            
               RO
            
            
               Jurnalul Oficial al Uniunii Europene
            
            
               L 308/62
            
         DECIZIA DE PUNERE ÎN APLICARE (UE) 2016/2004 A COMISIEI
   din 14 noiembrie 2016
   de modificare a Deciziei de punere în aplicare 2013/780/UE de prevedere a unei derogări de la articolul 13 alineatul (1) punctul (ii) din Directiva 2000/29/CE a Consiliului în ceea ce privește lemnul tăiat decojit de Quercus L., Platanus L. și Acer saccharum Marsh. provenind din Statele Unite ale Americii
   
      
         [notificată cu numărul C(2016) 7181]
      
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 15 alineatul (1) a doua liniuță,
   întrucât:
   
               (1)
            
            
               Directiva 2000/29/CE prevede măsuri de protecție împotriva introducerii în Uniune din țări terțe a organismelor dăunătoare plantelor sau produselor vegetale. Articolul 1 al Deciziei de punere în aplicare 2013/780/UE a Comisiei (2) prevede o derogare de la măsurile de protecție stabilite în Directiva 2000/29/CE și autorizează statele membre să permită introducerea pe teritoriul lor a lemnului tăiat decojit de Quercus L., Platanus L. și Acer saccharum Marsh. provenind din Statele Unite ale Americii, fără a fi însoțit de un certificat fitosanitar, până la 30 noiembrie 2016, cu condiția ca lemnul respectiv să îndeplinească condițiile stabilite în anexa la decizia menționată.
            
         
               (2)
            
            
               Decizia de punere în aplicare (UE) 2015/893 a Comisiei (3) stabilește cerințele pentru introducerea în Uniune a lemnului tăiat decojit de Platanus L. și de Acer spp. provenind din țări terțe. Aceste cerințe sunt considerate necesare pentru protecția fitosanitară a teritoriului Uniunii împotriva Anoplophora glabripennis (Motschulsky) și nicio derogare de la acestea nu ar trebui să fie considerată justificată. Prin urmare, lemnul tăiat decojit din respectivele specii nu ar trebui să mai facă obiectul derogării prevăzute în Decizia de punere în aplicare 2013/780/UE.
            
         
               (3)
            
            
               Ținând seama de informațiile transmise periodic Comisiei de către statele membre, se poate concluziona că aplicarea condițiilor specifice prevăzute în Anexa la Decizia de punere în aplicare 2013/780/UE este suficientă pentru a preveni introducerea în Uniune a organismelor dăunătoare. Statele membre ar trebui să aplice în continuare aceste condiții în ceea ce privește lemnul tăiat decojit de Quercus L. provenind din Statele Unite ale Americii. Analiza informațiilor tehnice furnizate de Statele Unite ale Americii arată că Programul de certificare a uscării în cuptor a lemnului tăiat de esență tare pentru construcții, menționat la articolul 2 alineatul (3) al Deciziei de punere în aplicare 2013/780/UE, funcționează eficient.
            
         
               (4)
            
            
               Astfel, autorizația de derogare în ceea ce privește lemnul tăiat decojit de Quercus L. provenind din Statele Unite ale Americii ar trebui prelungită până la 31 decembrie 2026 pentru a se evita orice perturbări inutile ale comerțului cu acest tip de lemn.
            
         
               (5)
            
            
               Prin urmare, Decizia de punere în aplicare 2013/780/UE ar trebui modificată în consecință.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Modificare a Deciziei de punere în aplicare 2013/780/UE
   Decizia de punere în aplicare 2013/780/UE se modifică după cum urmează:
   
               1.
            
            
               Articolul 1 se înlocuiește cu următorul text:
               „Prin derogare de la articolul 13 alineatul (1) punctul (ii) din Directiva 2000/29/CE, statele membre sunt autorizate să permită introducerea pe teritoriul lor a lemnului tăiat decojit de Quercus L. provenind din Statele Unite ale Americii care se încadrează la unul dintre codurile NC și într-una dintre descrierile din Nomenclatura combinată stabilite în partea B secțiunea I punctul 6 din anexa V la directiva menționată, fără a fi însoțit de un certificat fitosanitar, cu condiția ca lemnul respectiv să îndeplinească condițiile stabilite în anexa la prezenta decizie.”
            
         
               2.
            
            
               La articolul 3, data de „30 noiembrie 2016” se înlocuiește cu data de „31 decembrie 2026”.
            
         Articolul 2
   Destinatari
   Prezenta decizie se adresează statelor membre.
   
      Adoptată la Bruxelles, 14 noiembrie 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 169, 10.7.2000, p. 1.
   
      (2)  Decizia de punere în aplicare 2013/780/UE a Comisiei din 18 decembrie 2013 de prevedere a unei derogări de la articolul 13 alineatul (1) punctul (ii) din Directiva 2000/29/CE a Consiliului în ceea ce privește lemnul tăiat decojit de Quercus L., Platanus L. și Acer saccharum Marsh. provenind din Statele Unite ale Americii (JO L 346, 20.12.2013, p. 61).
   
      (3)  Decizia de punere în aplicare (UE) 2015/893 a Comisiei din 9 iunie 2015 privind măsurile pentru prevenirea introducerii și răspândirii în Uniune a Anoplophora glabripennis (Motschulsky) (JO L 146, 11.6.2015, p. 16).